Kurt Darren ernstig beseer ná motorongelukKurt Darren ‘n Musiekvideo van een van Kurt se bekendste liedjies volg onderaan die berig. Skakels na die jongste stories oor Kurt se hospitalisasie volg onderaan die berig. Die bekende sanger Kurt Darren was vroeg Sondagoggend in Pretoria in ‘n ernstige motorongeluk. “Kurt is deur nooddienste per helikopter na die Milpark-hospitaal in Johannesburg geneem,” het sy bestuurder, Louis van Wyk, gesê. “Hy het veelvoudige beserings en kneusplekke opgedoen en agt ribbes gebreek.” Kurt is tans in die intensiewesorgeenheid. “Hy is in baie pyn, maar stabiel en gemaklik,” het Van Wyk bygevoeg. “Hy is nie meer in gevaar nie.” Sy broer Darren van Heerden was eerste op die toneel. “Kurt was op pad huis toe nadat hy saam met vriende, Marnus Bisschoff en Nadia van Rensburg, rugby gekyk het,” het Van Heerden gesê. ‘n Voertuig het glo in hulle aankomende baan gery. “Dit was duidelik dat die voertuig nie gaan uitswaai nie, en hulle was verplig om links uit te swenk.” Die voertuig het by ‘n afgrond op die Kameelfontein-pad aan die noorde van Pretoria, afgerol. Volgens Van Heerden het ‘n inwoner die ongeluk gehoor en nooddienste ontbied. “Kurt en Marnus is albei met helikopters na hospitale geneem. Marnus het ook baie kneusplekke en ‘n opgeswelde rug opgedoen. Dis nog nie duidelik of hy enige verdere beserings opgedoen het nie. Nadia word vir been- en heupbeserings in die Steve Biko-hospitaal behandel.” “Kurt se vrou Dunay is tans oorsee en dra kennis van die situasie,” het Van Wyk bevestig. “Ons bedank die nooddienste vir hulle uiterste vinnige reaksie om sodoende ‘n noodlottige besering te kon vermy. Kurt sal vir ses weke lank buite aksie wees tydens sy herstel.” Van Wyk het bevestig sy bestuurspan by Music Profile Management is tans besig om kliënte te kontak om van sy vertonings, onder andere Vryfees asook Skouspel Plus in die Kaap te kanselleer. “Ons bedank ook al die boodskappe van sorg van Kurt Darren se vriende en bewonderaars. Dit word op prys gestel en ons wens almal hiermee vir Kurt, Marnus en Nadia spoedige herstel toe,” het Van Wyk bygevoeg. Lees ook: Kurt Darren sterk aan ná ongeluk Kurt Darren se vrou sien hom vir die eerste keer sedert sy ongeluk Kurt Darren: Lugsakke het nie ontplooi nie Kurt steeds in intensiewe sorg Dunay dankbaar vir ondersteuning Kurt Darren ernstig beseer ná motorongeluk